CELEX: 32019D0292
Language: hr
Date: 2019-02-12 00:00:00
Title: Odluka Vijeća (EU) 2019/292 od 12. veljače 2019. o ovlaštenju za objavljivanje klasificiranih podataka EU-a trećim državama i međunarodnim organizacijama

20.2.2019   
               
               
                  HR
               
               
                  Službeni list Europske unije
               
               
                  L 48/20
               
            
         ODLUKA VIJEĆA (EU) 2019/292
         od 12. veljače 2019.
         o ovlaštenju za objavljivanje klasificiranih podataka EU-a trećim državama i međunarodnim organizacijama
         VIJEĆE EUROPSKE UNIJE,
         uzimajući u obzir Odluku Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (1), a posebno njezin članak 13. i njezin Prilog VI.,
         budući da:
         
                     (1)
                  
                  
                     Europska unija sklapa sporazume o sigurnosnim postupcima za razmjenu i zaštitu klasificiranih podataka s trećim državama i međunarodnim organizacijama.
                  
               
                     (2)
                  
                  
                     Glavni tajnik može u ime Glavnog tajništva Vijeća sklapati administrativne dogovore s trećim državama i međunarodnim organizacijama o sigurnosnim postupcima za razmjenu klasificiranih podataka.
                  
               
                     (3)
                  
                  
                     Na temelju Priloga VI. stavka 37. Odluke Vijeća 2013/488/EU Vijeće treba donijeti odluku kojom se ovlašćuje glavnog tajnika za objavljivanje klasificiranih podataka EU-a trećim državama ili međunarodnim organizacijama u okviru sporazuma o sigurnosnim postupcima za razmjenu i zaštitu klasificiranih podataka ili administrativnih dogovora o sigurnosnim postupcima za razmjenu klasificiranih podataka,
                  
               DONIJELO JE OVU ODLUKU:
         
            Članak 1.
            
               1.   U slučajevima u kojima je na snazi sporazum o sigurnosnim postupcima za razmjenu i zaštitu klasificiranih podataka („sporazum o sigurnosti podataka”) između Unije i treće države ili međunarodne organizacije te u skladu s Odlukom 2013/488/EU, glavni tajnik Vijeća ovlašten je, u skladu s načelom suglasnosti onoga od kojega podaci potječu, objavljivati toj trećoj državi ili međunarodnoj organizaciji klasificirane podatke EU-a koji su obuhvaćeni područjem primjene sporazuma o sigurnosti podataka, i to do razine koju određuje Sigurnosni odbor Vijeća na temelju Priloga VI. stavka 11. Odluke 2013/488/EU. Odluku o objavljivanju klasificiranih podataka EU-a trećoj državi ili međunarodnoj organizaciji u skladu sa sporazumom o sigurnosti podataka donosi glavni tajnik od slučaja do slučaja.
            
            
               2.   U slučajevima u kojima je glavni tajnik Vijeća nakon odobrenja Vijeća i u skladu s Odlukom 2013/488/EU sklopio administrativni dogovor o sigurnosnim postupcima za razmjenu klasificiranih podataka o sigurnosti podataka („administrativni dogovor”) s trećom državom ili međunarodnom organizacijom, glavni tajnik Vijeća ovlašten je, u skladu s načelom suglasnosti onoga od kojega podaci potječu, objavljivati toj trećoj državi ili međunarodnoj organizaciji klasificirane podatke EU-a koji su obuhvaćeni područjem primjene administrativnog dogovora i do razine određene u njemu. Odluku o objavljivanju klasificiranih podataka EU-a trećoj državi ili međunarodnoj organizaciji u skladu s administrativnim dogovorom donosi glavni tajnik od slučaja do slučaja.
            
            
               3.   Glavni tajnik Vijeća može delegirati ovlaštenje na koje se upućuje u stavcima 1. i 2. na više dužnosnike Glavnog tajništva Vijeća.
            
         
         
            Članak 2.
            Ovom se Odlukom izvan snage stavljaju i zamjenjuju sljedeće odluke:
            
                        1.
                     
                     
                        Odluka Vijeća od 20. lipnja 2011. o objavljivanju informacija u skladu s trajnim sporazumima s trećim državama ili međunarodnim organizacijama o sigurnosnim postupcima za razmjenu klasificiranih podataka;
                     
                  
                        2.
                     
                     
                        Odluka Vijeća od 20. lipnja 2011. o objavljivanju informacija u skladu s administrativnim dogovorima s međunarodnim organizacijama o sigurnosnim postupcima za razmjenu klasificiranih podataka.
                     
                  
         
            Članak 3.
            Ova Odluka stupa na snagu na dan donošenja.
         
         
            Sastavljeno u Bruxellesu 12. veljače 2019.
            
               
                  Za Vijeće
               
               
                  Predsjednik
               
               E.O. TEODOROVICI
            
         
         
            (1)  SL L 274, 15.10.2013., str. 1.